കലാമണ്ഡലം ഉണ്ണിക്കൃഷ്ണൻ

കേരളത്തിൽ നിന്നുള്ള ഒരു താളവാദ്യക്കാരനാണ് കലാമണ്ഡലം ഉണ്ണികൃഷ്ണൻ. അദ്ദേഹം ചെണ്ട വാദകനാണ്. 2019 ൽ കഥകളി ചെണ്ടയ്ക്ക് കേരള സംഗീത നാടക അക്കാദമി അവാർഡും 2022 ൽ കേരള കലാമണ്ഡലം ഫെലോഷിപ്പും അദ്ദേഹത്തിന് ലഭിച്ചു.

 ജീവചരിത്രം 
കലാമണ്ഡലം ഉണ്ണികൃഷ്ണൻ എന്നറിയപ്പെടുന്ന എം. ഉണ്ണികൃഷ്ണൻ, രാമകൃഷ്ണൻ നായരുടെയും മണിയാട്ട് ദക്ഷായണി അമ്മയുടെയും ആറ് മക്കളിൽ മൂത്തയാളായി 1958 ഒക്ടോബർ 10 ന് മലപ്പുറം ജില്ലയിലെ കൊളത്തൂരിൽ ജനിച്ചു. കൊളത്തൂരിൽ ദിവസക്കൂലിക്കാരനായിരുന്ന അദ്ദേഹത്തിന്റെ പിതാവ് വീടിനടുത്തുള്ള ഒരു ക്ഷേത്രത്തിൽ ചെണ്ട വാദകനും ആയിരുന്നു. ഉണ്ണികൃഷ്ണന്റെ സഹോദരൻ കോട്ടയ്ക്കൽ രവി കോട്ടയ്ക്കൽ പി. എസ്. വി നാട്യ സംഘത്തിലെ മദ്ദളം വിദഗ്ധനാണ്. എട്ടാം വയസ്സിൽ നാരായണക്കുറുപ്പിൻ്റെ കീഴിൽ അദ്ദേഹം ചെണ്ട പഠിക്കാൻ തുടങ്ങി. പിന്നീട് കേരള കലാമണ്ഡലത്തിൽ ചേരുകയും ചന്ദ്ര മന്നാഡിയാറിന്റെയും അച്ചുണ്ണി പൊതുവാളിന്റെയും കീഴിൽ ചെണ്ട പഠിക്കുകയും ചെയ്തു.

 വ്യക്തിജീവിതം 
ഉണ്ണികൃഷ്ണനും ക്ലാസിക്കൽ നർത്തകിയായ ഭാര്യ കലാമണ്ഡലം സുധയ്ക്കും ശ്രീരഞ്ജിനി, കാവ്യശ്രീ എന്നീ രണ്ട് പെൺമക്കളുണ്ട്.

 കരിയർ 
പഠനം പൂർത്തിയാക്കിയ ശേഷം 1982 ൽ ഉണ്ണികൃഷ്ണൻ കേരള കലാമണ്ഡലത്തിൽ ചെണ്ട അദ്ധ്യാപകനായി ചേർന്നു. 2015 ൽ കേരള കലാമണ്ഡലം കൽപിത സർവകലാശാലയുടെ പ്രിൻസിപ്പലായി അദ്ദേഹം വിരമിച്ചു.

കഥകളി ആർട്ടിസ്റ്റ് അസോസിയേഷന്റെ പ്രസിഡന്റായും ഉണ്ണികൃഷ്ണൻ സേവനമനുഷ്ഠിച്ചിട്ടുണ്ട്.

ഒരു കലാകാരനെന്ന നിലയിൽ ഉണ്ണികൃഷ്ണൻ പ്രധാനമായും കഥകളി പ്രകടനങ്ങൾക്ക് പശ്ചാത്തല സംഗീതമായി ചെണ്ട വായിക്കുന്നു.

 ഡോക്യുമെന്ററി 
ചലച്ചിത്ര നിർമ്മാതാവ് വിനു വാസുദേവൻ സംവിധാനം ചെയ്ത മേളപ്രയാണം: ദ സാഗ ഓഫ് എ ഡ്രമ്മർ കലാമണ്ഡലം ഉണ്ണികൃഷ്ണന്റെ ജീവിതത്തെ ആസ്പദമാക്കിയുള്ള ഒരു ഡോക്യുമെന്ററിയാണ്.

 പുരസ്കാരങ്ങളും ബഹുമതികളും 
2019 ൽ, 2018 ലെ കഥകളി ചെണ്ടയ്ക്കുള്ള കേരള സംഗീത നാടക അക്കാദമി അവാർഡ് ഉണ്ണികൃഷ്ണന് ലഭിച്ചു. 2022 ൽ അദ്ദേഹത്തിന് 2021 ലെ ചെണ്ടയ്ക്കുള്ള കേരള കലാമണ്ഡലം ഫെലോഷിപ്പ് ലഭിച്ചു.

 അവലംബം 

വർഗ്ഗം:ജീവിച്ചിരിക്കുന്നവർ
വർഗ്ഗം:1958-ൽ ജനിച്ചവർ
വർഗ്ഗം:ഇന്ത്യൻ കൊട്ടുവാദ്യക്കാർ